בית המשפט המחוזי בתל אביב קבע היום (שני) בפסק דין תקדימי כי לא ניתן להפעיל מועדוני חשפנות במתחם הבורסה ברמת גן. השופטת מיכל אגמון גונן קיבלה את עתירת הוועדה המקומית לתכנון ובנייה ברמת גן, שביקשה לסגור מועדון חשפנות הפועל במתחם הבורסה זה 24 שנה, ואמרה כי "על בית המשפט לעמוד על המשמר כדי למנוע מעירוב מציאות בה מתקיים בידור מיני, בערכים לפיהם חשפנות לשם גירוי מיני, בו מוצגת האשה כחפץ, מהווה החפצת נשים ואינה 'בידור' כלל ועיקר". בפסק הדין, קבעה השופטת כי תוכנית בניין עיר (תב"ע) למתחם הבורסה, המאפשרת שימושים של "בידור" ו"מועדונים", אינה כוללת ניהול עסקי מין דוגמת מועדוני חשפנות. עוד הדגישה כי מופעי מין מחפיצים נשים, מבזים אותן ופוגעים בכבודן.